Τέλος στα σενάρια και τη φημολογία επιχειρεί να δώσει σήμερα το Mαξίμου μεταφέροντας το μήνυμα του πρωθυπουργού ο οποίος εμφανίζεται να απορρίπτει ενδεχόμενο εκλογών ή δημοψηφίσματος.

Σύμφωνα με κυβερνητικές πηγές, κατά τη διάρκεια της χθεσινής πολύωρης σύσκεψης στο Μέγαρο Μαξίμου ο Αλέξης Τσίρπρας ξεκαθάρισε: «Ξεχάστε κάθε σκέψη για εκλογές και δημοψήφισμα. Η κυβέρνηση έχει πρόσφατη λαϊκή εντολή, τη μεγάλη πλειοψηφία του ελληνικού λαού μαζί της και άνετη πλειοψηφία στο Κοινοβούλιο».



Σύμφωνα με τις πληροφορίες ο Αλέξης Τσίπρας είπε ότι « ο ελληνικός λαός μας εμπιστεύθηκε για να πάρουμε κρίσιμες αποφάσεις και να διαχειριστούμε τα δύσκολα. Κανείς δεν πίστευε ότι θα ήταν μια εύκολη υπόθεση. Οι αποφάσεις και η διαχείριση τους ανήκουν αποκλειστικά σε εμάς, όσο δύσκολες και να είναι».



Αναφερόμενος στη συμφωνία ο πρωθυπουργός είπε πως «αν έχουμε μια βιώσιμη συμφωνία, όσο και αν είναι δύσκολος ο συμβιβασμός θα σηκώσουμε το βάρος γιατί μόνο μας κριτήριο είναι η έξοδος από την κρίση και από τα μνημόνια της υποτέλειας». Πρόσθεσε,ωστόσο,πως «αν είναι όμως η Ευρώπη να επιθυμεί το διχασμό και τη συνέχεια της υποτέλειας, πάλι εμείς, θα πάρουμε τη μεγάλη απόφαση να αρνηθούμε, θα πούμε το μεγάλο όχι και θα δώσουμε τη μάχη για την αξιοπρέπεια του λαού και την εθνική μας κυριαρχία».